**Biskop i Nidaros
Herborg Finnset**

**Visitas i** **Klæbu sokn Trondheim prosti**

*«Et større vi»*

**17. – 23. februar 2025**

**Visitasoppsummering**

**Søndag 23. februar 2025**

**Innledning**

Vi har opplevd det på gudstjenesten i dag også: i Klæbu kirke kan dere *se* hvordan kirketjeneren arbeider når det skal ringes inn. Det ser enkelt ut – men det er bygd på lang erfaring og samarbeid med klokkene*.* Viljen og hånda skaper bevegelsen i tauet, som starter bevegelsen i klokka, og det må skje i passe takt og med passe styrke. Da kan den ene bevegelsen få *mer* til å skje: Klokka *synger*. Slik kan vi også oppleve i andre sammenhenger at én hendelse, en vilje, kan få andre i bevegelse. Det som skjer hos oss, henger sammen med andres liv. Vi er ikke oss selv nok, eller bare noen få. Det vi gjør og er og tror, det vi håper på og ber om, henger sammen med andres liv og tro. Vi er en del av *et større vi.*

Visitasen denne uka har hatt disse små ordene med alt de rommer, som overskrift: «Et større vi»: det har blitt et godt utgangspunkt for mange samtaler. Visitasen kan sammenlignes med et *speil*: vi ser oss selv, vi kan kjenne oss igjen, bli glad for det vi ser, og tenke over hva vi vil beholde og hva vi kan fornye. Formålet med visitasen er å støtte, inspirere og veilede menigheter og ansatte, og synliggjøre kirkas nærvær i lokalsamfunnet. Vi har vært gjester hos mange disse dagene. Takk for gjestfriheten!

**Møtet med de ansatte**

Vi startet med morgengudstjeneste i den vakre Klæbu-kirka. Denne gudstjensten er en god start for alle bispevisitaser, sammen med møtet med de ansatte. For enhver menighet er de ansatte viktige personer: de bærer mye av virksomheten.

Dere snakker varmt om arbeidsfellesskapet dere hører til i: om gode kollegaer, om samarbeid og ønsket om å gjøre hverandre gode.

Takk for tillitsfull samtale om det gode med å være kirke-ansatt i Klæbu. I en lokalmenighet blir noen medarbeidere mer synlige enn andre, - men vi trenger *alle* ansatte, og alle de funksjoner dere fyller! I hverdagen er dere alle kirkas ansikt i møte med innbyggerne. Vi hørte om klok arbeidsfordeling mellom sokneprest Sveinung Enstad og daglig leder for fellesrådets ansatte, Anne Karin Eknes. Takk for fortellingene om gode kolleger, meningsfulle oppgaver og viktige menneskemøter. Takk for trofasthet og levende engasjement i å formidle evangeliet sammen, i alt kirkelig arbeid.

Klæbu og Trondheim ble en kommune og ett fellesrådsområde i 2020. Da fikk dere nye utfordringer – og muligheter. Det har vært interessant å høre hvordan dere har taklet disse endringene, og bevart engasjement og vilje til å være lokal kirke, og *mer for flere*.

Å være kirke er alltid å spørre seg hvor vi trenges nå, og hvordan vi kan bruke krefter og tid best mulig. Å være kirke for dagens mennesker på vårt sted er en oppgave som hele tida er i endring. Fortellinga om Guds kjærlighet, om nåde, håp, tro og fellesskap er den samme, men må stadig tolkes og fortelles på nytt og på nye måter for oss som er her nå. Hvordan ivaretar kirka denne oppgaven? Hvordan møter vi som lokal kirke det som skjer hos oss? Broa mellom fortid og framtid er den tida som er *nå.* Det er nå det er vår tid, og vår mulighet: det er nå Gud skaper noe nytt mellom oss. Framtida er nå: Guds tid er nå.

**Møtet med menighetsrådet**

I alle visitaser er møter med menighetsråd og fellesråd viktige møter. Menighetsrådet har sitt mandat fra soknet, og fellesrådet fra alle soknene i kommunen.

Menighetsrådet har ansvar for at kirken er synlig i lokalsamfunnet gjennom gudstjenesteliv, undervisning, diakoni og ulike tiltak. Fellesrådet forvalter lokalkirkens økonomiske og menneskelige ressurser på vegne av soknet eller soknene. Soknet har slik to sidestilte organer som arbeider i gjensidig avhengighet og respekt til soknets beste. Fellesrådet har vi ikke hatt egne møter med denne gangen: i Trondheim har det sin egen besøks-rute.

I menighetsrådsmøtet fikk vi høre om kjærlighet til kirka og kirkebygget, og om utfordringene med å samle folk. Folk kommer når det er en begivenhet og de har en grunn: til dåp, konfirmasjon og andre anledninger og store kirkeårsdager, men ikke så mange ellers. Utfordringene er gjenkjennelige.

Det var oppløftende å høre hvordan rådet nå arbeider med en lokal strategiplan.

Jeg hørte at møter med rene temadrøftinger opplevdes som interessant, og det er helt sikkert et klokt grep. Ta dere tid til slike frie samtaler, og skaff dere god oversikt på de ansattes oppgaver og ansvar. Her er det viktig å oppmuntre og støtte gode medarbeidere, men også være med og sette retning, som er menighetsrådets ansvar.

Mange ønsker seg flere frivillige. Hvordan kan vi gjøre dette slik at det skaper vekst? Frivillighet handler ikke først og fremst om å få ting gjort, men om å gi mulighet for å bidra og bety noe i en sammenheng. Det gir rom for å være ventet og for å høre til. Som oftest spør vi kanskje: Kan du - koke kaffe, gå med menighetsbladet, sitte i menighetsrådet? Kanskje skulle vi heller spørre: Hva har du lyst å bidra med? Kan du noe som du tror kan bli til nytte og glede hos oss? Frivillighet må være til glede for den som bidrar, og for de som får timer og kompetanse stilt til disposisjon.

**Klæbu kirke – gudshus og kulturkirke**

På siden av å være hus for gudstjenester og kirkelige handlinger, kan kirkebygget også være sted for mange ulike arrangementer. Noe av dette fikk vi oppleve under visitasen. Mandag deltok vi på en sangstund med salmesang, musikalske bidrag fra organist Tommy Nilsen og kirketjener Jan Ditmar Kahrs. Kirketjener Terje Holmli fortalte fra en mannsalder og vel så det som kirketjener og klokker med et skråblikk på ulike opplevelser. Takk!

Tirsdag var vi invitert til kultur- og samtalekveld i kirka med personer som var aktive i debatten om veien fra Klæbu kommune til Trondheim kommune, og en konsert med sammensatt band etterpå. Det ble en fin samtale og en fantastisk konsertopplevelse.

Slik kan kirka brukes: Det går godt an å åpne kirkedøra for samtaler om viktige verdier og samfunns-temaer. Kirka kan romme mange ulike uttrykk, og jeg oppfordrer menighetsrådet til å ta kirka aktivt i bruk til ulike samlinger med tema til ettertanke, tro og håp. Sats på det dere har tro på. Sats på det dere har ressurser og kompetanse til. Her er kirkefestuka i Klæbu et glimrende eksempel.

**Trofasthet og folkekirke. Om å høre til.**

 Søndagsgudstjenestene er pulsen i den lokale menighetens virksomhet: Takk til sokneprest Sveinung for din kloke tilnærming til Klæbu menighet som vi kan lese av rapporten, for alt gudstjenestearbeid, samtaler i forbindelse med kirkelige handlinger, - og alt det andre som presten står midt oppe i.

Visitasgudstjenesten var også karnevalsgudstjeneste. Her var 4-åringene særlige gjester i en sprell levende søndagsgudstjeneste, med glede og lek midt i det høytidelige. Både barn og voksne gikk inn i dagens preg med liv og lyst! Slik ble den også ei fortelling om ei lokalkirke som rommer deltakelse fra mange alderstrinn ut fra egne forutsetninger. Takk for den gode måten den kollektive tilliten som folkekirka hviler på, forvaltes på.

Alle ansatte og frivillige er kirkas ansikt i lokalsamfunnet - hele uka, i alle sammenhenger hvor vi er til stede. Tenk stort om det å være lokal kirke- til stede sammen med andre.

«Det er få som går jevnlig til gudstjeneste,» skriver sokneprest Sveinung Enstad i sin rapport. Trenden overalt er at tallet på deltakere på gudstjenester går ned, og at de som kommer, blir eldre. Andelen døpte, konfirmerte, gifte eller begravelser går også sakte nedover. Statistikken kan få oss til å tenke at alt var bedre før.

Her ligner Klæbu på resten av landet. Det er viktig å se disse tallene i sammenheng med hvilke møtesteder kirka tilbyr på de andre dagene i uka, der kirka ikke var til stede før, men som nå er viktige sammenhenger for mange.

I folkekirka hører vi ofte at det er en liten gruppe som kommer ofte til gudstjeneste, og om stor oppslutning om gudstjenester ved livets merkedager og når det skjer noe ekstra i gudstjenesten. Det å *høre til* i kirka er viktig for mange. Det finnes mange lavmælte fortellinger om det: i tillitsfulle samtaler med den enkelte, eller når livet byr på de største gleder eller når sorga rammer oss. Å høre til i en sammenheng som er større enn oss selv, hvor vi kan komme om vi har øvd på å sette ord på gudstro og håp, eller ikke, er betydningsfullt og trygt for mange. Den innsikten skal kirka ta vare på, - og ønske hverandre velkommen når vi kommer til kirka.

 Vi har ulike måter å bruke kirkas tjenester på. Vi er mange faste kirkegjengere – men i ulikt tempo. Noen er her ofte og nesten alltid. Andre bruker kirkas tjenester i et langsommere tempo: ved livets store merkedager eller i høytidene og andre anledninger. Folkekirken tar imot oss gjennom hele livsløpet: ei livsløpskirke som er der for oss fra vugge til grav. Alle må vi finne vår måte å bruke den på. Trofastheten finner ulike uttrykk. Vi må hele tida arbeide med hvordan kirka enda mer kan oppleves som et åpent og godt sted: som et nådens sted som tar imot oss når vi er der, - og at det gir mening å delta oftere.

**Et større vi**

Derfor var det oppmuntrende å bli med til ulike arenaer i Klæbu hvor kirka er velkommen, til stede og en selvsagt samarbeidspart i lokalsamfunnet. Som en del av den store veven som gjør Klæbusamfunnet til et godt sted å leve og bo, er kirka også en viktig del av renning og innslag. Å vite at vi hører til i et *større vi* gir kirka et rom til å handle og være i: til å være med og oppfylle visjonen om mer himmel på jorda.

**Skolebesøk**

Vi har vært på besøk på Tanem oppvekstsenter og Klæbu ungdomsskole. Her fikk vi høre om hvordan åpenhet og tillit har preget samarbeidet i lang tid. Når det er krise, når livet blir krevende og umulig, er kirka der for de som trenger det – i samarbeid med andre kompetente fagpersoner.

Stor takk til barneskoleelever og lærere som gav oss en stor kulturopplevelse. Takk til ungdomsskoleelever på 10. trinn som deltok med gode spørsmål til biskopen om vanskelig dilemmaer om sex, samliv og kjønnsmangfold. Stor takk for tydelige ønsker for hva kirka skal være for unge mennesker: Et sted å møte det kristne tanke- og trosuniverset, og utforske nye livsperspektiver. Kirka trengs også som et sted å komme til når livet blir vanskelig.

Mer enn på lenge ser vi betydningen av vennskap, samhold og medmenneskelighet som en vei til fred. Slik kan vi også være med og bygge et *større vi.*

Akkurat nå var det nyttig å høre om erfaringer med samarbeid mellom skolen og kirka om skolegudstjenestene, som forankres i opplæringslovens formålsparagraf som sier at «Opplæringa skal byggje på grunnleggjande verdiar i kristen og humanistisk arv og tradisjon.» Da er det også selvsagt at elevene må få lære om og oppleve ulike trosuttrykk og tradisjoner i skolens nærmiljø.

Takk for den verdifulle samtalen med rektor og lærere ved ungdomsskolen.

**Lunsjkafeen og kirkas arbeid for barn og unge**

Lunsjkafeen for ungdomsskolens 8. trinn vært et populært tiltak i regi av U-kirka i flere år: en møteplass med mat, samtale og nærvær. Den er et nært samarbeid mellom kirke, kommune og skole. Lunsjkaféen er en god inngang til ungdomsskoleårene, men også et godt sted å bli litt kjent før konfirmantåret.

Kirkas konfirmanttilbud har stor oppslutning, og kateket Tove Hørgård Unsmo har gjennom mange år drevet et ungdomslederarbeid som har vært helt på topp i bispedømmet. Fra denne gruppa hører vi et sterkt ønske om å kunne innrede kjelleren i Kirkestua til rom for en ungdomsklubb.

Det har i det hele tatt vært flott å møte Klæbukirkas gode arbeid og sterke fokus på barn og unge både i visitasrapporten og i uka vi har vært her.

Babysang i kirkestua sammen med foreldre og smårollinger var oppmuntrende: Her driver menighetspedagog Ingjerd Heggheim Fredriksen et viktig arbeid, med voksentid og nettverk for de store, og lek og utvikling for de små. Lyd og bevegelse, såpebobler og gjentakelse mottas med storøyd undring!

Så fint å se de gode og trygge relasjonene i møte med elever i barne- og ungdomsskolen, og å høre ungdomsledere som tenker om kirka som en viktig del av ungdomstida si. Stor takk til dedikerte medarbeidere.

**Diakoni og gode møteplasser**

Diakoni er kirkas omsorgstjeneste. De siste årene har diakoni fått en ny og utvidet interesse, og blitt en satsing i hele Den norske kirke. På Klæbu helse og omsorgssenter fikk vi være med på ei hyggelig og varm andakts- og sangstund, som Kristine Hørgård Unsmo ledet. Her er det tid for sang og samtale, og et møtested med god tid for beboere og besøkere. Kirka og pinsemenigheten arbeider godt sammen om dette ukentlige treffpunktet.

En gang i måneden er det bålpannetreff: Dette blir et sted å møtes og være sammen over matpakken og litt kaffe. Her gis det informasjon om hva som foregår i kirkas regi, og her kan nye og gamle kjente møtes.

**Pilegrimskommunen Klæbu**

Klæbu er en kommune med vakker og variert natur med gode turmuligheter både sommer og vinter. Østerdalsleden går gjennom Klæbu, og er en av pilegrimsledene til Trondheim. Stor takk til Eivind Unsmo som tok oss med til Tanemsåsen for å gi oss utblikk og innblikk i det flotte og varierte kultur- og naturlandskapet i Klæbu.

**Seminarplassens venner.**

På besøk til Klæbu historielag og Seminarplassens venner fikk vi et interessant innblikk i Klæbusamfunnets historie. Klæbu seminar ble opprettet i 1839, og var et felles løft for det vi nå kaller Midt-Norge. Da var kirke og skole tett sammenvevd, og seminaret ga en dobbel utdanning til å være lærer og kirkesanger/klokker. Takk for engasjert fortelling, og omvisning i en unik bygnings-samling.

**Hallsetheimen**

På Seminarplassen hørte vi også om Hallsetheimen, som i nesten 80 år under ulike navn var en institusjon for mennesker med nedsatt psykisk funksjonsnivå, og en viktig arbeidsplass. Mange av beboerne levde mesteparten av livet i Klæbu, og døde her. Det var fint å høre om planene om å reise et felles minnesmerke ved kirka over beboerne som ikke har et eget gravminne: Takk!

**Folkekirke og lokalsamfunn.**

En visitas er besøk til den lokale kirke, men også til de lokalsamfunn som kirken hører til i. Med en visitas ønsker vi å være med og framsnakke kirka, de ansatte og kirkas rolle i lokalsamfunnet.

Jeg ønsker også å rose alle de som arbeider for gode lokalsamfunn for innbyggere i alle aldre. Ei bygd med et mangfoldig liv trenger alle som vil være et medmenneske, være der for fellesskapet og for hverandre.

I møtet med Nidaros Sparebank møtte vi en lokalbank med dype røtter i bygda. «Mer enn penger.» er bankens slagord. Vi fikk høre om ledelsens tanker om sitt samfunnsansvar, og hvordan kunder i alle aldre og med ulike behov kan møtes i menneskelig kontakt i stedet for digitaliserte tjenester. Takk til Nidaros sparebank for et hyggelig og inspirerende morgenmøte.

I møte med Granmo eiendom fikk vi høre om et selskap som har satset tungt for å bidra til gode bomiljø i Klæbu. Takk til Stig Ove og Anne Kristine Torp Bakken for entusiasme og hyggelig møte.

Nidaros lys og blomster har gjennom mange år vært en god samarbeidspartner for kirka lokalt. Takk til Gunn Kristin Forseth og foreldrene for generøs mottakelse og møtet med nostalgi, framtidstro og kreativitet, og en spennende familiehistorie.

**Kirka og pinsemenigheten**

I Klæbu tilhører 75% av befolkninga Den norske kirke. Men Klæbu har også en liten pinsemenighet som bæres oppe av en trofast kjerne. Forholdet mellom Den norske kirke og pinsemenigheten Betel har alltid vært nært. Et par ganger i året feirer dere gudstjeneste sammen og jevnlig møtes dere til felles bønn for bygda og verden. Takk til Jon Tamlag som fortalte så fint om samhold mellom prest, pinseleder og indremisjonsleder i oppstarten. Takk for fin samtale og bord- og trosfelleskap.

**Møte med Trondheim kommune**

I Trondheim kommune er det en og noen ganger to visitaser i året. Takk til Trondheim kommune for muligheten til å møte ledelse og folkevalgte, og legge fram det vi har sett i bygda eller bydelen biskopens besøk går til, og kunne dele erfaringer og synspunkter. I år har vi særlig samtalt om bygdene i Trondheims situasjon, om samarbeid mellom skole og kirke og om samarbeid mellom kommune og kirke knyttet til beredskap og omsorg for innbyggerne.

Noen utfordringer

Etter innholdsrike visitasdager vil jeg legge igjen noen utfordringer:

* I Klæbu har dere et sterkt engasjement for barn og unge. Dere lykkes med mye og har et konfirmant- og ungdomslederarbeid som mange har glede av. Her møter dere et flertall av hvert eneste årskull, og her må dere fortsatt satse maksimalt på innhold og kvalitet.
* Visitasen har gitt mulighet til gode samtaler om forholdet kirke – skole. Her samarbeider dere godt, har gode relasjoner og gode erfaringer. Dette er relasjoner og samtaler som må videreføres, slik at det gode og åpne samarbeidet i et livsssynsåpent samfunn fortsetter.
* Den lokale kirke trenger å arbeide sammen med lokalsamfunnet og myndigheter om å gjøre gode avtaler med fokus på eksistensiell og praktisk kriseberedskap.
* Fortsett den gode samtalen med fokus på «det større vi»: her kan menighetsråd og ansatte sammen finne veien videre, og hvem det kan være nyttig å samarbeide med. Hold samtalen varm og levende om hvordan den lokale kirke i Klæbu kan bidra til *mer himmel på jord.*

Til slutt: TAKK.

En stor takk for gjestfrihet og varm mottakelse overalt! Takk til dere som har planlagt og deltatt under visitasdagene: til sokneprest og til dere som er ansatte i fellesrådet, rådsmedlemmer og frivillige, til kommuneledelse og andre som vi har møtt. Takk til prost Bodil Slørdal og seniorrådgiver Inge Torset for konstruktivt og godt arbeid og medarbeiderskap!

Prost Bodil Slørdal vil følge opp med samtaler og besøk i løpet av det neste halve året.

Må Gud velsigne Klæbu sokn, og veien videre som lokalsamfunn og kirke sammen!

Dokumentasjon

Til visitasen er utarbeidet rapporter fra fellesrådene og menigheten, ført i pennen av daglig leder Anne Karin Eknes og sokneprest Sveinung Enstad. Prost Bodil Slørdal har ledet planleggingen av visitasen. Tusen takk til dere alle!

Rapportene gir innsikt i de lokale forholdene. De er viktig som forberedelse, og viktig for arbeidet under selve visitasen. Rapportene har vært utgangspunkt for samtalene med de ansatte og menighetsrådet.

Rapportene vil sammen med dette foredraget utgjøre visitasprotokollen. Denne samlede, skriftlige dokumentasjonen vil også være underlagsmateriale for oppfølgingsarbeidet etter visitasen.